ԱՍՏՈՒԱԾԱՅԻՆ ՇՆՈՐՀՆԵՐՈՒՆ 
ՆԱԽԱՆՁԱՅՈՒԶՈՒԹԵԱՄԲ ԾԱՌԱՅԵԼ ԱՍՏՈՒԾՈՅ[footnoteRef:1] [1:  Քարոզ, խօսուած սարկաւագական ձեռնադրութեան առթիւ, Կիրակի, 19 Յունիս 2005, Անթիլիաս։] 

 
  «Նախանձաւոր եղէք այն շնորհներուն 
    որոնք տրուեցան ձեզի» (Ա. Կր 12.31)
 
Դպրեվանքի 75-ամեակով յատկանշուող այս տարին, այսօր, Հոգե-գալստեան 5-րդ կիրակիին, շեշտակիօրէն կը վերածուի շնորհընկալման եւ ուրախութեան առիթի մը՝ Մեծի Տանն Կիլիկիոյ Կաթողիկոսութեան եւ անոր Դպրեվանքին համար, երբ աստուածային եւ երկնաւոր շնորհքը դպրեվանեցի վեց սաներ կիսասարկաւագութենէ սարկաւագութեան կը կոչէ։
Նախ, փա՜ռք կու տանք Աստուծոյ, որ անգամ մը եւս Անթիլիասը եւ մասնաւորաբար Անթիլիասի ծառայական ոգիով թրծուած երիտասար-դութեան սեմին գտնուող այս վեց տղաքը շնորհքի հեղման պարունակ դարձուց, ու ահա անոնց քայլերը կ՚առաջնորդէ Եկեղեցւոյ փոքր կարգերէն դէպի աւագ կարգերը՝ յարաճուն պատասխանատւութեամբ լեցնելով զանոնք։
Ապա, շնորհակալութիւն կը յայտնեմ Ն.Ս.Օ.Տ.Տ. Արամ Ա. Վեհափառ Հայրապետին, որ այս սարկաւագական ձեռնադրութիւնը կատարելու քաղցր պարտքը ինծի շնորհեց։ 
Վեհափա՛ռ Տէր, վստահ եմ որ ձեր հայրական սիրտը այսօր մեր բոլորէն աւելի՛ կը հրճուի երբ կը տեսնէք ձեր կրտսեր զաւակներէն վեցին ընծայումը Աստուծոյ։ Արդարեւ, լաւագոյն հայրերը անոնք են, որոնք իրենց կեանքի օրինակով իրենց զաւակները կ՚առաջնորդեն առ Աստուած տանող ճանապարհէն։ Կը մաղթեմ որ այս տղաքը եւ մեր ազգի բոլոր զաւակները ձեզի՝ մեր հոգեւոր հօր արժանի զաւակներ ըլլանք։
Ասկէ 70 տարիներ առաջ, 19 Մայիս 1935-ին, Դպրեվանքի Վերա-տեսուչ Շահէ Արք. Գասպարեան, Կիլիկիոյ Կաթողիկոսութեան նորաբաց Դպրեվանքի  առաջին  եօթը  սարկաւագներու ձեռնադրութիւնը կը կատա-



րէր Անթիլիասի Տաղաւար-Եկեղեցիին մէջ, եւ անոնց ուղղելով իր խօսքը կ՚ըսէր. «Առաքեալին յորդորը կը կրկնեմ ձեզի՝ Նախանձաւոր եղէք այն շնորհներուն որոնք տրուեցան ձեզի»։ Այդ եօթնեակին մէջ էին Երա-նաշնորհ Զարեհ եւ Խորէն Կաթողիկոսներ, հոգելոյս Դերենիկ Սրբազան եւ Գերաշնորհ Ղեւոնդ Սրբազան։
Կը գիտակցինք թէ 70 տարիներ ետք փոխուած է մեր կեանքը. փոխուած է նաեւ Անթիլիասը։ Միայն չէ փոխուած Յիսուս Քրիստոս, այն անկիւնաքարը որուն վրայ բարձրացաւ հայ հաւատքի նուիրական շէնքին անքակտելի եւ վաւերական մասնիկը հանդիսացող Մեծի Տանն Կիլիկիոյ Կաթողիկոսութեան դարաւոր Ս. Աթոռը։ 
Հայկական Ցեղասպանութեան եւ Կիլիկիոյ պարպումին կրկնակի զոհ դարձած Մեծի Տանն Կիլիկիոյ Կաթողիկոսութիւնը, իր ժողովուրդի զաւակներուն հետ գաղթական եղաւ եւ անորոշ հորիզոններու դիմաց վերակենդանութեան յոյսը ծրարած կրցաւ ազգակերտումի յարուցեալ ժողովուրդ կերտել։ Կաթողիկոսարան եւ եկեղեցիներ, դպրոցներ եւ օճախ-ներ, գիւղեր եւ քաղաքներ, ձեռագիրներ եւ գանձեր Կիլիկիոյ մոխիրներուն տակ մնացին. սակայն, Կիլիկեան վերարծարծ կամքը Անթիլիասի մէջ ծառայութեամբ դրսեւորուեցաւ եւ մեր Ս. Աթոռին ճամբով Սփիւռքի հայութեան հոգեւոր, ազգային ու մշակութային դիմագիծ տուաւ։ 
Մեծի Տանն Կիլիկիոյ Կաթողիկոսութիւնն ու անոր Դպրեվանքը 75 տարիներու նեղ շրջագիծին մէջ պէտք չէ դիտել։ 75 տարիներու վաստակը մեր Ս. Աթոռին վերջին փորձառութիւններուն խորհրդանշական մէկ հանգրուանն է միայն։ Ան, իր առաքելական կոչումին հաւատարիմ, եղած է ու այսօր եւս կա՛յ Հայ Եկեղեցւոյ ճամբով մի միայն ծառայելու Աստուծոյ եւ մեր ժողովուրդին։ 
Եւ երբ այս ծառայական առաքելութեան կը լծուին վեց նորոգ ձեռ-նադրեալ սարկաւագներ, խօսքս անոնց ուղղելով բոլորս կը հրաւիրեմ անշահախնդիր վերլուծումը կատարելու մեր աստուածակոչ եւ եկեղե-ցանուէր սպասաւորութեան։
 
Սիրելի՛ սարկաւագներ,
Առաքեալը ձեր մէջէն մեր բոլորին ուսերուն հաւատքի ու հնազան-դութեան վերակենսաւորման պարտքը կը դնէ։ Քրիստոնեան, եւ մանա-ւանդ Աստուծոյ ծառան, պարտաւոր է նախ հաւատալ Աստուծոյ եւ ապա հնազանդիլ Անոր կամքին։ 
Դուք այսօրուընէ սկսեալ Աստուծոյ հետ յարաբերութեան նոր հանգրուան մը կը թեւակոխէք։ Կը մաղթեմ որ ձեր կատարած ուխտը հասուննայ եւ պտղաւորուի հաւատալի՛ց կոչման գիտակցութեամբ եւ իրա՛ւ ծառայութեամբ։ Կ՚աղօթեմ որ ձեր անձերուն ընծայումը առանձ-նաշնորհեալ ծառայութիւն մը նկատէք Աստուծոյ եւ զայն անարատ բծախնդրութեամբ եւ ամբողջական նուիրումով իրագործէք Եկեղեցւոյ անդաստանին մէջ. որովհետեւ երբ շատեր իրենց ունեցածէն եւ շատ յաճախ աւելորդէն փշուր մը կու տան Աստուծոյ եւ Եկեղեցւոյ, դուք նախաքայլը կ՚առնէք այսօր ձեր անձերը տալու։ Չենք գիտեր թէ Աստուած ձեր քայլերը ո՛ւր եւ ինչպէ՛ս պիտի առաջնորդէ, սակայն ձեր նշանաբանը թող ըլլայ մեր Տիրոջ եւ Փրկչին՝ Յիսուս Քրիստոսի շնորհքով ու գիտութ-եամբ աճիլը (հմմտ. Բ. Պտ 3.18)։
70 տարիներու խորհրդալից կամարակապը հանդիսացող խրա-տականը կրկնելով, «Նախանձաւոր եղէք այն շնորհներուն որոնք տրուե-ցան ձեզի», հետեւեալ ճշմարտութիւնները կը փափաքիմ աւանդել ձեզի, որոնք Եկեղեցւոյ նախասարկաւագին՝ Ս. Ստեփանոսի կեանքով կենդանի քարոզ դարձան.
Առաջին, Գործք Առաքելոցին մէջ կը կարդանք՝ «Ստեփանոս Աստուծոյ շնորհքով եւ զօրութեամբ լեցուն մարդ մըն էր» (Գրծ 6.8)։ Շնորհքը «Աստուծոյ պարգեւն է» (Եբր 2.8), Ս. Հոգիին լոյս ճառագայթը։ Աստուած մեր կեանքի տարբեր հանգրուաններուն Եկեղեցւոյ միջոցաւ զայն կը բաշխէ մեզի՝ Ս. Հոգիին ներգործութեամբ։ Քրիստոս մեր առջեւ բացաւ շնորհքի ճանապարհը, որուն մէջ մեզի տրուած ամեն միջոց պարտաւոր ենք օգտագործել մեր եւ ուրիշներուն հոգիին շինութեան եւ փրկութեան համար: Քրիստոնեային տրուած շնորհքի կեանքը շարու-նակական մագլցում մըն է դէպի Աստուած։ Ս. Գրիգոր Նիւսացի հայ-րապետ ըսած է. «Այն անձը որ ինքզինք խզած է աշխարհի կապանքներէն սրընթացօրէն դէպի վեր, առ Աստուած կը բարձրանայ»։
Երկրորդ, շնորհքը կը կերպարանափոխէ մեզ։ Կեանքը ինքնին շարունակական փոփոխութիւն մըն է։ Սակայն զգաստ եղէք որ բարիին մէջ աճիք եւ չարին որոգայթին մէջ չ՚իյնաք։ Առաքեալին խօսքերը այսօր թող հնչեն ձեր հոգիներո՛ւն մէջ. «Աստուծոյ իսկական որդիները (եղէք), որոնք անբիծ վարքով կ՚ապրին ապականած եւ այլասերած մարդկութեան մը մէջ։ Անոնց մէջ եղէք աստղերու պէս՝ որոնք կը փայլին երկնակամարին վրայ» (Փլպ 2.15)։ Շնորհքն է որ կը խմորէ Եկեղեցին։ Այնպէս ինչպէս առաջին եօթը սարկաւագները գործօն մասնակցութիւն բերին նորածին Եկեղեցւոյ աճման մէջ (հմմտ. Գրծ 6.7), դուք ալ վեց կրտսեր կարգերու պսակը եղող սարկաւագութեան ստացումով հրաւիրուած էք ձեր նպաստը բերելու Եկեղեցւոյ պայծառութեան՝ Քրիստոսի լծակից ըլլալու ձեր պատ-րաստակամութիւնը յայտնելով ձեր ուրարները կրելու, Ս. Աւետարանը ընթերցելու, աստուածային անուշահոտութիւնը խնկարկելու եւ սուրբ հաղորդութեան սկիհը վերաբերելու ձեր պարտքին եւ իրաւունքին մէջ անթերի մնալով եւ ձեր վարքով ձեր անձերն ու ձեր շրջապատը կեր-պարանափոխելով։
Երրորդ, մի՛շտ ձեր աչքերը դէպի երկինք բարձրացուցած ձեր ծառայութիւնը շնորհքի ծաղկումով դաշնաւորեցէք։ Նախանձաւոր ըլլալ կը նշանակէ ձգտիլ հասնելու շնորհքի կեանքին։ Իրեն վիճակուած անար-դար քարկոծումէն առաջ, «Ահա բացուած է երկինքը, եւ կը տեսնեմ Մարդու Որդին որ Աստուծոյ աջին կանգնած է» (Գրծ 7.56) յայտարարեց ձեր առաջնորդը՝ Ս. Ստեփանոս քահանայապետական ատեանին դիմաց։ Սա շնորհքի կեանքին փարման բարձրակէտն է, որ քիչերու վիճակուած է: Միայն եթէ ձեր կեանքը աստուածային շնորհքին պատասխանը ըլլայ, կրնաք Երուսաղէմի Տաճարը մաքրագործող Քրիստոսի նման քաջաբար յիշեցնել ձեր շրջապատին՝ «Տանդ հանդէպ ունեցած նախանձախնդրութ-իւնս զիս պիտի այրէ» (Յհ 2.17)։ 
Այս սարկաւագական ձեռնադրութեան առթիւ, կը շնորհաւորեմ Վեհափառ Հայրապետը, Մեծի Տանն Կիլիկիոյ Միաբանութիւնը, Դպրե-վանքի Տեսչութիւնը, ձեր ծնողները եւ ձեզ։ 
Ամբողջ սրտով կ՚աղօթեմ որ մեղքը փճացնող եւ շնորհքը պայ-ծառացնող քրիստոսատիպ նախանձախնդրութեան կրակը մի՛շտ առկայծ մնայ Հայ Եկեղեցւոյ, Մեծի Տանն Կիլիկիոյ Կաթողիկոսութեան, մեր Դպրե-վանքին եւ մեր հայ ընտանիքներուն մէջ ու մեզ դարձնէ Աստուծոյ ծառայութեամբ ապրող կենդանի՛ եկեղեցի։ 
Մեր Տիրոջ Յիսուս Քրիստոսի շնորհքը մեր բոլորին հետ ըլլայ. ամէն։

